Hof pootjie Caster se 800m-hoopCaster Semenya (Foto: Reg Caldecott/ANA) Caster Semenya se hoop om haar titel in die 800 m by vanjaar se Wêreldkampioenskap te verdedig, is uitgedoof nadat ŉ Switserse hof ŉ tydelike beslissing, wat haar toegelaat het om aan internasionale byeenkomste deel te neem sonder testosteroon-onderdrukkende middels, omgekeer het. Semenya (28) is al geruime tyd in ŉ hofgeding gewikkel met die Internasionale Vereniging vir Atletiekfederasies (IAAF) oor reëls wat haar dwing om middels te neem wat haar natuurlike hoë testosteroonvlakke teenwerk. Dinsdag het ŉ regter van die Switserse federale hooggeregshof ŉ vorige hofuitspraak wat in Junie gemaak is omgekeer. Dié uitspraak het die IAAF se reëls tydelik uitgegooi hangende die uitkoms van Semenya se appèlsaak voor die hof vir sportarbitrasie (CAS). Semenya, Suid-Afrika se steratleet, is wetlik geklassifiseer as vrou en het haar hele lewe as vrou grootgeword. Sy is gebore met XY-chromosome wat veroorsaak dat sy manlike en vroulike biologiese eienskappe toon en haar liggaam se testosteroonvlak hoër is as dié van die gemiddelde vrou. Die IAAF voer aan dat atlete met Semenya se toestand “biologies manlik” is, ŉ term wat Semenya as “uiters kwetsend” bestempel. “Ek is baie teleurgesteld dat ek daarvan weerhou word om my hardverdiende titel te verdedig, maar dit sal my nie kniehalter in my stryd om te veg vir die menseregte van alle vroueatlete nie,” het Semenya in ŉ verklaring gesê. Semenya was al twee keer Olimpiese kampioen in die 800 m, insluitend in 2012 toe sy hormoononderdrukkers gedrink het, wat sy sê newe-effekte soos gewigstoename, naarheid, maagpyn en koors meegebring het. Die jongste beslissing beteken sy mag nie in enige item van die 400 m tot die 1 500 m deelneem nie. Die Wêreldkampioenskap vind van 28 September tot 6 Oktober in Doha, Katar, plaas. Argieffoto van Caster Semenya en haar regsverteenwoordiger Gregory Nott. Foto: (Laurent Gillieron/Keystone via AP) Semenya het bevestig dat sy nie weer middels sal neem om haar testosteroon te onderdruk nie en het gesê sy sal dan oorskakel na kortafstande of veel langer afstande as sy nie in die 800 m mag deelneem nie. In April het die CAS die IAAF se regulasies rondom Semenya se toestand, bekend as “verskil in geslagsontwikkeling”, gehandhaaf. Semenya het haar tot die Switserse federale hof gewend wat beperkte mag het om die CAS se besluit te hersien. Die hof het bevind Semenya se appèlsaak is nie deeglik gegrond nie, onder meer omdat die hof gebind is aan die CAS se bevinding dat Semenya se mediese toestand ŉ direkte impak op prestasie in sport het wat nooit deur ander vroue vermag kan word nie. Dorothee Schramm, die prokureur wat Semenya se appèlsaak lei, het Dinsdag gesê die besluit is ŉ terugslag, maar nie ŉ nederlaag nie. “Die regter se prosedurele besluit het nie ŉ impak op die appèl self nie. Ons sal voortgaan met die appèlsaak en veg vir Caster se fundamentele menseregte,” het Schramm gesê. “’n Wedloop word eers by die eindstreep beslis.”